Hubert Deuringer

Dr **Hubert Deuringer** (* 18. Januar 1924 z Empfenga, wo-nr am 16. Juni 2014 au gschdorba ischt) ischt a viilseidiger deitscher Musiker (Kombonischt, Arrangeur, Musikpädagog ond Kabell-Moischtr) gwäa, wo vo viile Leit als *Mr. [[Akkordeon]]* bezoichnet wôrra ischt.

## Aus seim Leaba
Dr Hubert Deuringer kommt am 18. Januar 1924 em hohenzollerischa Empfenga am eschtlicha Rand vom Schwarzwald uff d Welt. Sei Vadder isch dr Flaschnermoischtr Josef Deuringer. Zonägscht bsuecht der Bua d Volksschuel en seim Hoimetort. Dass der Kerle au hochmusikalisch ischt, fellt seine Lehrer en dera Schuel glei auf. Zerscht lernt’r Klaviir-Schbiila, nô Klarinedd ond hendrher noh Akkordeoo. Obadrei kô-nr au noh prima Senga. Drom wondret’s au neamert, dass’r en seim Abschlusszeignis em Musik-Ondrricht a *sehr gut* kriagt. Aus deam Grond geit au em Hubert sei Musiklehrer em alda Deuringer da Rôt, sein Soh nôch Stuegert uff d Musikhochschuel zo schicka. So wuud’s au gmachet; der jonge Môô schbiilt mit Erfolg ama Professr vor. Wia nô abr em Hubert seine Eltra erfahret, was des Studiom koschda soll, machet se glei an Rickziher, weil-se so viil Geld et uffbrenga kennet. Jetzt nemmt dr Josef Deuringer sein Soh zo sich selber en d Lehr: nô soll’r halt au Flaschner werra ond schbätr amôl dui Flaschnerei ibrnemma. S dauret abr et lang, bis sich rausstellt, dass dr Hubert handwerklich vellich oobegabt ischt. Drom bricht’r dui Lehr au bald ab.

Schliaßlich ischt em Hubert Deuringer s Glick mit-em Musikstudiom doch noh hold: D Firma Hohner en Trossenga suacht fir ihr neis Konservadoriom jonge Leit mit-ra graußa musikalischa Begabong. En dr Ôfangszeit isch des Studiom sogar koschdalos. Dr Deuringer bewirbt sich ond wuud gnomma.

Glei nôch-em Kriag fangt fir da Deuringer sei graußa musikalischa Karriere ôô: 1945 wuud’r Akkordeonischt beim Radio Stuttgart. Zwoi Jôhr druff wechslet’r zom nei grendeda Sidweschtfunk (SWF) nôch Bada-Bada ond wiider a Jôhr schbäder wuud’r dr Chef vom SWF seim Danz-Orkeschtr. En de 1950er ond 60er Jôhr kô mr dean Môô e-ma Haufa Fernsehsendonga als Solischt ond Kabellmoischtr seha. Drneaba iabt’r au noh an Lehrauftrag zor Ausbildong vo Akkordeon-Solischda en Stilistik, Harmonii-Lehr ond Improvisazioo am Hohner-Konservadorium z Trossenga aus. 1959 heiradet dr Deuringer sei Ursula. Em Lauf dr Zeit werret selle zwoi d Eltra vo drei Kendr.

Em hoha Alder erkrankt dr Hubert Deuringer noh an Krebs, wo-nr sich nemme drvoo erhola kôô. Am 16. Juni 2014 schließt’r en seim Geburts- ond Hoimetort seine Auga fir emmer. Emmerhin ischt’s-em vorgennt gwäa, 90 Jôhr alt zo werra.

## Ehronga ond Nôchwirkonga
Fir seine Vordenscht om d Volksmusik isch dr Hubert Deuringer 1964 mit dr *Hermann-Schittenhelm-Medaille* auszoichnet wôrra. Benannt isch der Preis nôch-em Grender vom erschda Harmonika-Orkeschtr 1927. Nôch-em Deuringer seim Ableaba hôt-em sei Hoimetgmoind en ihrem Hoimetmuseom an oigena Raum gwidmet, wo vorschiidene Ausstellongs-Stickla Auskunft ibr sei Lebenswerk geabet.

## A Auswahl vo seine Werk
* *Die Lieder der Deutschen*, a Buach mit 765 Volksliader en zeitgemäße Sätz uff 806 Seida.
* *Das besondere Liederbuch*
* Vortononga vom Sebastian Blau seine Gedicht
** *Dr Gsangverei’*
** *Dr Schereschleifer*
** *D Bürgerwach*
** *De’scht älles dei’*
** *En dr guade alde Zeit*
** *St. Nepomuk*
** *Dr Schäfer*
** *D Nähre*
** *Beim Feldkreuz*
** *Dr Karle Hank*
** *Zigeuner*
** *Schwäbische Sprüch*
** *Gaigel*
** *D Stuegeter*
** *Dr Landstreicher*
** *Feierobed*

## Quella
* Jürgen Baiker: ''Ein halbes Jahrhundert Schaffenskraft'', a Nôchruaf uff da Hubert Deuringer mit-ma Bildle vo sellem Môô em Schwarzwälder Boda vom 19. Juni 2014
* ''Sein Akkordeon schweigt'', a Nôchruaf en dr Neckar-Chronik.de vom 20. Juni 2014

## Fuaßnoda